Komeleya Paştdayîşê Keyeyanê Tepişteyan (TUAYDER) derheqê binpaykerişê heqanê zîndanan de kombîyayîşêkê çapemenîye kerd.
Wekîla HDPyî ya Amedî Remzîye Tosun, Wekîla HDPyî ya Amedî Hulya Alokmen Uyanik, keyeyê tepişteyan tewrê kombîyayîşî bîyî. Eşkerayîye hetê Hemsereka TUAY-DERî Elîfe Haran ra ameye kerdene.
Harane grevê vêşanîye yê ke 8ê teşrîna peyêne de dest pêkerd vistî vîrî û îfade kerd ke nê grevan ra dima zîndanan de rewşe zaf bîye girane. Harane ard ziwan ke grevanê vêşanîye yê ke bi vengdayîşê Ocalanî qedîyayî ra dima îşkence û  tedaya vera tepişteyan ameyî zêdekerdene. Harane îfade kerd ke bi taybetî têgêrayîşê îdareyanê zîndanan ê vera nêweşanê tepişteyan ê zaf qerqilneno. Harane vat: "Çarçewa muracatanê ke derheqê binpaykerdişanê heqan de komeleya ma rê ameyî kerdene seba ke me nê binpaykerişanê heqan tesbît bikê ma şîyî  Zîndananê Elbîstanî, Bayburtî, Dîlokî, Xarpêtî, Amedî, Oltu. Ma uca de tepişteyê cinîyî zîyaret kerdî. Pêvînayîşanê ma de ma tesbît kerd ke nê zîndanan de heqê tepişteyan yenê binpaykerdene."
